Ta nuu indɨꞌɨ ikaꞌan Jesús tuꞌun takuan,
ta inakañiꞌi‑ra nuu‑ra ityi andɨvɨ,
ta ikaꞌan‑ra,
ta katyi‑ra:
—Sutu,
vityin ichaa kuꞌva tyi saꞌun cha‑ra‑kaꞌnu kuvi Seꞌun tyi takuan ta kuasaꞌa tuku Seꞌun cha‑ra‑kaꞌnu kuun
tyi maun ichaꞌa tundyee iñi chii‑ra sɨkɨ tandɨꞌɨ ñayɨvɨ tyi kuꞌva‑ra ñayɨ́vɨ́ chaa cha‑mandɨꞌɨ chii tandɨꞌɨ ñayɨvɨ ichaꞌun kichi nuu ndyaa‑ra.
Ta nuu‑ñi maun kuvi Ndyoo ndaa,
ta ñayɨ́vɨ́ chaa cha‑mandɨꞌɨ kuvi cha‑nakoto‑chi chiun ta chii yúꞌú cha‑kuí Jesucristo,
ra‑ityandaꞌun.
Ta chaisaꞌí cha‑ra‑kaꞌnu kuun nuu ñuꞌu ñayɨ́vɨ́ iꞌya tyi indɨꞌɨ isaꞌí tyiñu ichaꞌun chií.
Ta vityin,
Sutu,
saꞌa cha‑ra‑kaꞌnu kuí nanachaí nuu ndyaun,
tañi kuꞌva ikuí chiꞌun cha‑kumañi‑ka cha‑koo ñuꞌu ñayɨ́vɨ́.
’Ta isañaꞌí kuꞌva iyon chii ñayɨvɨ cha‑inakachun maꞌñu ñayɨvɨ ndyachika kuenda nuu ñuꞌu ñayɨ́vɨ́.
Ta ñayɨvɨ yukuan kuvi ñayɨvɨ maun,
ta ichaꞌun chii‑chi chií,
ta ndyakuu‑chi tuꞌun kaꞌun.
Ta vityin chachito‑chi tyi tandɨꞌɨ cha‑ichaꞌun chií,
nuu ndyaun vachi‑chi.
Tyi tuꞌun ikaꞌun chií,
ikaꞌín chii‑chi,
ta ikiꞌin kuenda‑chi,
ta ichito ndaa‑chi tyi nuu ndyaun vachí,
ta ichinu iñi‑chi tyi maun ityandaꞌa chií.
’Ta kaꞌan ndaꞌví chiꞌun chakuenda‑chi.
Ta ña‑kaꞌín chaꞌa ñayɨvɨ ndyachika chakuenda nuu ñuꞌu ñayɨ́vɨ́ tyi chaꞌa ñayɨvɨ ichaꞌun chií kaꞌín tyi ñayɨvɨ maun kuu‑chi.
Ta tandɨꞌɨ ñayɨvɨ iyo chií chii maun kuvi,
ta tandɨꞌɨ ñayɨvɨ iyo chiun chii maí kuvi,
ta sañaꞌa‑chi cha‑ra‑kaꞌnu kuí.
’Ta ña‑kuakundyaa‑ké nuu ñuꞌu ñayɨ́vɨ́,
soko maa‑chi kuakundyaa,
ta yúꞌú,
kuandichí nuu ndyaun.
Ta yoꞌo,
Sutí ra‑Ii,
ichaꞌun tundyee iñi sɨvun chií,
ta kumi vaꞌun chii‑chi chakatyi tundyee iñi yukuan tyi iin‑ñi kuakuu‑chi,
tañi iin‑ñi kuu‑yo.
Ta kɨvɨ ichindyaí chiꞌin‑chi nuu ñuꞌu ñayɨ́vɨ́,
ikumi vaꞌí chii‑chi chiꞌin tundyee iñi sɨvun cha‑ichaꞌun chií.
Ta minuu‑ñi‑chi kuanaa.
Ta ra‑yukuan kuvi ra‑taꞌan‑chi kunaa tyi takuan ta chinu cha‑kaꞌan nuu Tutu Ndyoo.
Ta ña‑tuu‑ka‑chi kuanaa.
Soko vityin kuandichí nuu ndyaun,
ta kaꞌín tuꞌun iꞌya kuꞌva chandyaa‑ké nuu ñuꞌu ñayɨ́vɨ́ tyi takuan ta kutu cha‑sɨɨ iyo chií tichi ama‑chi.
’Ta ikaꞌín tuꞌun maun chiꞌin‑chi,
ta yukuan kuenda ñayɨvɨ ndyachika kuenda nuu ñuꞌu ñayɨ́vɨ́,
ña‑kuñi‑chi ndyeꞌe‑chi chii‑chi tyi ña‑ndyachika‑ka‑chi chakuenda nuu ñuꞌu ñayɨ́vɨ́,
tañi yúꞌú,
ña‑ndyachika tukí chakuenda nuu ñuꞌu ñayɨ́vɨ́.
Ta ña‑chikén chiun tyi tavon chii‑chi nuu ñuꞌu ñayɨ́vɨ́,
soko chikén chiun tyi kumi vaꞌun chii‑chi nuu vachi Kuiꞌna,
ra‑ña‑vaꞌa.
Ta ña‑suu ñayɨvɨ ndyachika chakuenda nuu ñuꞌu ñayɨ́vɨ́ kuu‑chi,
tañi yúꞌú tuku ña‑ndyachiké chakuenda nuu ñuꞌu ñayɨ́vɨ́.
’Ta sanduꞌii chii‑chi chiꞌin cha‑ndaa iyo chiun.
Ta cha‑ndaa kuu tuꞌun kaꞌun.
Ta tañi kuꞌva ityandaꞌun chií nuu ndyachika ñayɨvɨ chakuenda nuu ñuꞌu ñayɨ́vɨ́,
ta takuan tuku tyandaꞌí chii‑chi.
Ta ichaꞌa kuendé tandɨꞌɨ ñayɨ́ví chiun chakatyi‑chi tyi takuan ta kuvi kuꞌva kuenda‑chi ñayɨ́vɨ́‑chi chiun chiꞌin cha‑ndaa.
’Ta ña‑suu chaꞌa ñayɨvɨ iꞌya‑ñi kaꞌín chiꞌun tyi kaꞌan tukí chaꞌa ñayɨvɨ kuachinu iñi chií chakatyi tuꞌun kuakaꞌan‑chi
tyi takuan ta iin‑ñi kuakuu‑chi chiꞌin‑yo.
Sutu,
tañi ndyaun amé,
ta ndyaí amon,
takuan ta kuakundyaa‑chi ama‑yo,
ta takuan ta kuachinu iñi ñayɨvɨ iyo nuu ñuꞌu ñayɨ́vɨ́ tyi yoꞌo ityandaꞌa chií.
Ta maun ichaꞌa cha‑kaꞌnu ikuí,
ta suu‑ñi takuan ichaꞌí chii‑chi tyi iin‑ñi kuakuu‑chi,
tañi iin‑ñi kuu‑yo.
Ta iin‑ñi kuí chiꞌin‑chi,
ta iin‑ñi kuun chiꞌín tyi takuan ta makumañi cha‑koo iin nuu iñi‑chi.
Ta takuan ta kuakoto ñayɨvɨ ndyachika chakuenda nuu ñuꞌu ñayɨ́vɨ́ tyi yoꞌo ityandaꞌa chií,
ta kuñun chii‑chi tañi kuñun chií.
’Sutu,
ñayɨvɨ ichaꞌun chií,
kuñí tyi nuu kuakundyaí,
ta kundyaa‑chi chiꞌín tyi takuan ta kuandyeꞌe‑chi cha‑kaꞌnu ikuí.
Ta maun ichaꞌa cha‑kaꞌnu ikuí tyi ikuñun chií kuandya cha‑kumañi‑ka chinu ñuꞌu ñayɨ́vɨ́.
’Sutu,
ra‑vaꞌa kuun,
ta ñayɨvɨ ndyachika chakuenda nuu ñuꞌu ñayɨ́vɨ́,
ña‑inakoto‑chi chiun,
soko yúꞌú,
nakoté chiun,
ta ñayɨvɨ iꞌya nakoto‑chi tyi yoꞌo ityandaꞌa chií.
Ta isañaꞌí chii‑chi tañi kuꞌva iyon tyi nakoto‑chi chiun,
ta kuasañaꞌa‑ké chii‑chi nuu kuaꞌan‑ka ityi nuu tyi tañi kuꞌva kuñun chií,
kuakuñi‑chi chii ñayɨvɨ taꞌan‑chi,
ta kuakundyaí ama‑chi.